CELEX: C2005/315/16
Language: hu
Date: 2005-12-10 00:00:00
Title: C-338/05. P. sz. ügy: Az Európai Közösségek Elsőfokú Bíróságának (második tanács) a T-17/04. sz., Front National és társai kontra Európai Parlament és az Európai Unió Tanácsa ügyben  2005. július 11 -én hozott végzése ellen a Front National, M. F. Stirbois, B. Gollnisch, C. Lang, J.C. Martinez, Ph. Claeys, K. Dillen és M. Borghezio által  2005. szeptember 19 -én benyújtott fellebbezés

10.12.2005   
            
            
               HU
            
            
               Az Európai Unió Hivatalos Lapja
            
            
               C 315/9
            
         Az Európai Közösségek Elsőfokú Bíróságának (második tanács) a T-17/04. sz., Front National és társai kontra Európai Parlament és az Európai Unió Tanácsa ügyben 2005. július 11-én hozott végzése ellen a Front National, M. F. Stirbois, B. Gollnisch, C. Lang, J.C. Martinez, Ph. Claeys, K. Dillen és M. Borghezio által 2005. szeptember 19-én benyújtott fellebbezés
   (C-338/05. P. sz. ügy)
   (2005/C 315/16)
   Az eljárás nyelve: francia
   A Front National és társai (képviseli őket: W. de Saint-Just ügyvéd), 2005. szeptember 19-én fellebbezést nyújtottak be az Európai Közösségek Bíróságához az Európai Közösségek Elsőfokú Bíróságának (második tanács) a T-17/04. sz. Front National és társai kontra Európai Parlament és az Európai Unió Tanácsa ügyben 2005. július 11-én hozott végzése ellen.
   A fellebbezők azt kérik, hogy a Bíróság helyezze hatályon kívül a megtámadott 2005. július 11-i végzést és alkalmazza a hatályon kívül helyezés minden jogkövetkezményét.
   Jogalapok és fontosabb érvek
   A felperesek, a Front National politikai párt és különféle nemzeti politikai szervezetekhez (Front National, Lega Nord, Vlaams Blok) tartozó európai parlamenti képviselők az európai szintű politikai pártokra irányadó előírásokról és finanszírozásuk szabályairól szóló, 2003. november 4-i 2004/2003/EK európai parlamenti és tanácsi rendelet (1) megsemmisítését kérték az Elsőfokú Bíróságtól, többek között jogellenesség, az egyenlőség, az átláthatóság, a politikai pluralizmus, a szubszidiaritás elvének megsértése és eljárással való visszaélés gyanúja miatt.
   Az Elsőfokú Bíróság a megtámadott 2005. július 11-i határozatában kimondta, hogy egyrészt a Front Nationalt a megtámadott rendelet közvetlenül érinti (48. pont). Azonban az Elsőfokú Bíróság akként határozott (52. pont), hogy a felperes képviselőket nem érinti közvetlenül a megtámadott rendelet. Ugyanakkor nyilvánvaló, hogy e megválasztott képviselők politikai pártjaikban végzett tevékenységük és vállalt kötelezettségeik folytán „minden más polgártól” különböznek. Ugyanezen ok miatt jogosultak megtámadni az annak a politikai szervezetnek a jogállását kétségbe vonó jogi aktust, amelyhez tartoznak. Az Elsőfokú Bíróság azonban akként határozott (66. pont), hogy a Front Nationalt a megtámadott rendelet személyében nem érinti.
   Az Elsőfokú Bíróság e kérdésben az Európai Parlament érvelését fogadta el, miszerint e rendelet 4. cikke nem alkalmazandó közvetlenül, és így „nincs a 2004/2003 rendeletnek közvetlenül a Front Nationallal szembeni jogkövetkezménye”.
   Ugyanezen rendelet 13. cikke azonban akként rendelkezik, hogy „[a] 4.–10. cikket a 2004. júniusi európai parlamenti választásokat követő első ülésszak megnyitásának napjától kell alkalmazni”. Mivel a Front National minden nagy francia régióban állított listát az európai parlamenti választásra, és kétségtelen, hogy Franciaországban meglévő komoly reprezentativitása miatt megválasztott képviselői is lesznek, nem jóslás és nem „spekuláció”, hanem ténymegállapítás, hogy a Front Nationalnak lesznek európai parlamenti képviselői. Erre tekintettel a Front Nationalt az „európai szintű politikai pártokra irányadó előírásokról és finanszírozásuk szabályairól” szóló rendelet közvetlenül érinti.
   
      (1)  HL L 297., 1. o.; magyar nyelvű különkiadás 1. fejezet, 4. kötet, 500. o.